ડો. જયદેવ યોગેન્દ્ર માનતા કે યોગ એક જીવનશૈલી છે. એમની સંસ્થા લોકોને દૈનિક જીવનમાં યોગિક આદર્શોને કેવી રીતે ઉતારવા એની વ્યવહારુ સમજ અને તાલીમ આપે છે. આ સંસ્થાની સરળ ફિલસુફી એ રહી છે કે, ‘યોગવિદ્યા વડે બેહતર જીવન’. આ સંસ્થાનો પ્રયાસ લોકોની શારીરિક બીમારીનું કારણ દૂર કરી, એમની માનસિક ક્ષમતા, એકાગ્રતા, સ્થિરતા વધારવાની તાલીમ આપવાનો છે. લોકોને શક્તિ પ્રદાન કરી, એમનો આધ્યાત્મિક વિકાસ કરવામાં મદદરૂપ થવાનો સંસ્થાનો ઉદ્દેશ્ય રહેલો છે.